Diari Oficial de la Generalitat Valenciana


Sumari del DOGV 9898, del 22-07-2024 (2024/7017)

RESOLUCIÓ de 10 de juliol de 2024, de la Conselleria d’Educació, Universitats i Ocupació, per la qual es convoquen les subvencions per a la promoció i la visibilització del valencià en sales de teatre i en llibreries per a l’exercici pressupostari de 2024.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9898

Data del DOGV
:   22-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7017

CVE
:   BKDM-F-1956-3257

Data del document
:   10-07-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * llengua oficial
    * espectacles
    * indústria del llibre

El compromís del Consell està basat en el compliment de les disposicions de l’Estatut d’Autonomia de la Comunitat Valenciana i de la Llei d’ús i ensenyament del valencià, normes legals bàsiques de les quals emanen l’oficialitat del valencià i l’obligatorietat de protegir la recuperació i garantir-ne l’ús social.

La Generalitat està compromesa amb la recuperació i promoció de l’ús del valencià, per la qual cosa el Consell, com a govern de tota la ciutadania valenciana, vol impulsar i fomentar l’ús del valencià en tots els àmbits de la societat valenciana. La visibilitat del valencià en els sectors culturals és una prioritat i ha de ser un fet normal que la presència del valencià siga cada vegada més evident i habitual.

La programació i exhibició d’obres teatrals en valencià són una manifestació que ens acosta a la normalitat cultural, així com les manifestacions teatrals de creadors valencians o les representacions d’obres d’autors i autores d’altres cultures, però que s’adapten i es representen en valencià. Les llibreries, a més, són espais comercials i culturals a on la ciutadania pren contacte amb la producció editorial a escala internacional, nacional i regional. La presència del llibre en valencià en les llibreries és un símptoma de normalitat cultural.

Les ajudes a sales de teatre i a llibreries volen ser un catalitzador perquè el valencià puga estar present, cada dia més, en estos àmbits culturals de la Comunitat Valenciana.

La Generalitat ha previst en els pressupostos de 2024 una línia pressupostària destinada entre altres conceptes a la realització d’obres teatrals en valencià i el foment de l’ús d’este en llibreries. Estes ajudes estan incloses en la Resolució de 28 de gener de 2024, publicada en el DOGV número 9782, de 6 de febrer, de la sotssecretària de la Conselleria d’Educació, Universitats i Ocupació, per la qual s’aprova el Pla estratègic de subvencions 2024-2027 de la Conselleria d’Educació, Universitats i Ocupació, de l’Institut Valencià de Seguretat i Salut en el Treball (INVASSAT), i s’incorpora el Pla estratègic de subvencions del Servei Valencià d’Ocupació i Formació (LABORA).

A més, s’han tingut en compte les conclusions que conté l’informe de la Direcció General de Finançament i Fons Europeus, de data 14 de juliol de 2017, a l’hora d’elaborar la convocatòria de subvencions de l’any 2024.

Per tot això, segons els preceptes de l’article 2.1 de la Llei 38/2003, de 17 de novembre, general de subvencions (LGS); del Reial decret 887/2006, de 21 de juliol, pel qual s’aprova el Reglament de la Llei general de subvencions (RGS); de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; d’acord amb el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, vista la proposta del director general d’Ordenació Educativa i Política Lingüística,

RESOLC

*Primer. Convocatòria 2024*

1. Convocar la concessió d’ajudes econòmiques, en règim de concurrència competitiva, per al foment del valencià i la visibilització del valencià en sales de teatre i en llibreries, que complisquen els requisits de l’Orde 1/2018, de 28 de desembre, de 2017, de la Conselleria d’Educació, Investigació, Cultura i Esport (DOGV 8211, 12.01.2018), per la qual s’aproven les bases reguladores del procediment de subvencions per a la promoció i la visibilització del valencià en sales d’exhibició cinematogràfica, en sales de teatre, en llibreries i en campanyes publicitàries.

2. Les ajudes econòmiques són per a les activitats i gastos realitzats per les empreses de les modalitats B i C descrites en l’article 2 de l’orde de bases mencionada anteriorment, durant el període des de l’1 de gener de 2023 fins al 31 de desembre de 2023.

3. Les accions i els gastos subvencionables són els que establixen els articles 14 i 17 de les bases de la convocatòria.

Els gastos de material inventariable no se subvencionen. S’entén per material inventariable els béns i altres objectes pertanyents a una persona, a una comunitat o a una empresa, que no són susceptibles d’una deterioració ràpida per l’ús, i que formen part de l’inventari, com, per exemple, el mobiliari, els ordinadors i les impressores. Tampoc se subvencionen les dietes, els menjars, la seguretat, les assegurances de locals, la quota de riscos laborals, la gestió econòmica o administrativa, la llum, l’aigua, la neteja i qualsevol altre gasto que no es considere necessari per a realitzar el projecte d’acord amb els gastos subvencionables indicats en l’orde de bases reguladora de la subvenció.

*Segon. Modalitats i entitats beneficiàries*

Poden optar a les subvencions:

Modalitat B. Les empreses o entitats empresarials privades legalment constituïdes i radicades a la Comunitat Valenciana que exploten sales de teatre que representen o produïsquen obres de teatre en valencià.

Modalitat C. Les llibreries que, formalment constituïdes com a empreses i situades a la Comunitat Valenciana, tinguen com a activitat principal la venda de llibres i disposen, com a mínim, d’un establiment físic, obert al públic en general, i els establiments de comerç al detall que venguen llibres, el codi dels quals siga el 4761 o el 4762 d’acord amb la Classificació nacional d’activitats econòmiques (CNAE).

*Tercer. Dotació econòmica*

1. L’import global màxim de les subvencions és de 650.000 €, amb càrrec a la línia pressupostària S0293, «Foment del multilingüisme autocentrat en el sector privat», del capítol IV del subprograma 422D00 dels pressupostos de la Generalitat per a 2024. El pressupost per a les modalitats descrites és el següent:

Modalitat B, empreses que exploten sales de teatre que representen o produïsquen obres de teatre en valencià, 350.000 €.

Modalitat C, llibreries i establiments de comerç al detall que venguen llibres, 300.000 €.

2. En el cas que en una modalitat no s’esgote el pressupost, la comissió tècnica pot proposar al director general d’Ordenació Educativa i Política Lingüística que els diners sobrants d’una modalitat passen a una altra modalitat.

3. No es pot subvencionar un import superior a la quantitat sol·licitada i justificada.

4. No es pot presentar un pressupost superior a l’import global màxim de la modalitat a què es presente la sol·licitud.

*Quart. Sol·licitud, tramitació i terminis*

1. La sol·licitud ha d’anar firmada per la persona que represente legalment a l’empresa, utilitzant exclusivament els mitjans electrònics facilitats pels servidors d’informació de la Generalitat, de conformitat amb el que es preveu en el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana. Per a això, s’ha d’accedir a l’apartat de «Serveis» en línia, de la seu electrònica de la Generalitat, accessible a través de [htpps://sede.gva.es](unsafe:htpps://sede.gva.es). Han de disposar d’algun dels sistemes de firma electrònica admesos en la seu electrònica de la Generalitat.

La sol·licitud de participació és telemàtica. La introducció de dades en l’aplicació ha de fer-se d’acord amb els models que estaran disponibles en la pàgina web de la Conselleria d’Educació, Universitats i Ocupació: <www.ceice.gva.es/es/web/dgplgm/subvencions>.

2. La presentació de sol·licituds per a optar a les ajudes implica l’acceptació expressa i formal de les bases reguladores i de la convocatòria.

3. El termini de presentació de sol·licituds i de la documentació que l’acompanya, detallada en el model de sol·licitud, és de quinze dies hàbils a comptar des del sendemà de la publicació d’esta resolució en el *Diari Oficial de la Generalitat Valenciana*.

4. Qualsevol documentació, aclariment o informació que siga requerida per la Direcció General d’Ordenació Educativa i Política Lingüística durant la tramitació del procediment, únicament podrà aportar-se, per fer constar la validesa i siga considerada, a través del tràmit específic d’aportació de documentació a l’expedient de subvenció corresponent:

– Modalitat B, exhibició en sales de teatre:

<www.gva.es/es/inicio/procedimientos?id_proc=19594>

– Modalitat C, llibreries i establiments de comerç al detall que venguen llibres:

<www.gva.es/es/inicio/procedimientos?id_proc=19628>

D’acord amb el que disposa l’article 16.8 de la Llei 39/2015, d’1 d’octubre, del procediment administratiu comú de les administracions públiques, tota aquella documentació que s’aporte per un tràmit diferent de l’específic no es tindrà en compte.

*Quint. Criteris de valoració i assignació de la subvenció*

D’acord amb les bases reguladores, per a l’ordenació, l’avaluació  i l’elaboració de l’informe i de la quantia de les ajudes, la comissió tècnica avaluadora dels expedients de sol·licitud, constituïda d’acord amb la composició que figura en l’article 9.2 de l’orde de bases, ha de seguir els criteris de valoració següents per a cada modalitat:

Modalitat B. Empreses que exploten sales de teatre.

D’acord amb l’article 15 de les bases reguladores, la comissió tècnica avaluadora de les sol·licituds ha de seguir els criteris de valoració següents:

1. Nombre d’obres de teatre representades en valencià i sessions realitzades de cada obra. Màxim: 37 punts.

a) Per cada sessió d’obra dirigida a públic infantil i juvenil: 2 punts.

b) Per cada sessió d’obra dirigida a públic adult: 1 punt.

2. Nombre d’entrades venudes per a representacions en valencià. Màxim: 20 punts.

a) Per cada entrada venuda: 0,1 punts.

3. Programacions de cicles específics. Màxim: 20 punts.

a) Per cada cicle per a públic escolar: 2 punts.

b) Per cada cicle per a la resta de públic: 1 punt.

4. Edició en valencià del material de difusió, de divulgació i d’informació. Màxim: 10 punts.

a) Per cada edició de material de difusió, de divulgació i d’informació de cada obra representada: 1 punt.

5. Certificats de coneixement de valencià, homologats o expedits per la Junta Qualificadora de Coneixements de Valencià, del personal de les sales de teatre. Màxim: 10 punts.

a) Cada certificat de nivell C2: 2 punts.

b) Cada certificat de nivell C1: 1 punt.

c) Cada certificat de nivell B2, B1 o A2: 0,5 punts.

6. Acreditació d’un pla de promoció de la igualtat efectiva d’oportunitats entre dones i hòmens, la integració social i laboral de persones amb discapacitat i altres col·lectius de població especialment desfavorida: 3 punts per l’acreditació d’alguna de les clàusules socials detallades en el model de sol·licitud.

Modalitat C. Llibreries.

D’acord amb els punts 2 i 3 de l’article 16 de l’orde de les bases reguladores d’estes subvencions, el mínim exigit de llibres en valencià en aparadors exteriors i expositors interiors és del 20 %, respectivament.

D’acord amb l’article 18 de les bases reguladores, la comissió tècnica avaluadora de les sol·licituds ha de seguir els criteris de valoració següents:

1. Percentatge de llibres en valencià en estocatge. Màxim: 10 punts.

Ha d’indicar el nombre total de llibres en estocatge i el nombre de llibres en valencià en estocatge.

a) Fins al 30 % de llibres en valencià: 5 punts.

b) Més del 30 % de llibres en valencià: 10 punts.

2. Percentatge de llibres infantils i juvenils en valencià en l’aparador exterior. Màxim: 30 punts.

a) Fins al 50 % de llibres en valencià: 15 punts.

b) Més del 50 % de llibres en valencià: 30 punts.

3. Percentatge incrementat respecte als mínims exigits. Màxim: 12 punts.

a) Fins al 50 % d’increment de llibres en valencià en aparadors exteriors i expositors interiors: 6 punts.

b) Més del 50 % d’increment de llibres en valencià en aparadors exteriors i expositors interiors: 12 punts.

4. Campanyes de promoció del llibre en valencià. Màxim: 35 punts.

a) Per cada campanya de promoció: 5 punts.

5. Certificats de coneixement de valencià, homologats o expedits per la Junta Qualificadora de Coneixements de Valencià, del personal de l’establiment. Màxim: 10 punts.

a) Cada certificat de nivell C2: 2 punts.

b) Cada certificat de nivell C1: 1 punt.

c) Cada certificat de nivell B2, B1 o A2: 0,5 punts.

6. Acreditació d’un pla de promoció de la igualtat efectiva d’oportunitats entre dones i hòmens, la integració social i laboral de persones amb discapacitat i altres col·lectius de població especialment desfavorida: 3 punts per l’acreditació d’alguna de les clàusules socials detallades en el model de sol·licitud.

Si la persona sol·licitant de la subvenció no indica els criteris valorables quantificables en el formulari de la sol·licitud específic de la modalitat en la qual participa, no se li valorarà l’ítem no indicat o, en el cas que siga possible, se li donarà la puntuació mínima de l’ítem.

Una vegada obtinguda la puntuació final de cada sol·licitud, se sumaran els punts obtinguts de totes les sol·licituds en la modalitat per la qual se sol·licita l’ajuda. El valor econòmic del punt s’obté de la divisió del pressupost total per a la modalitat entre el total de punts de les entitats beneficiàries en esta modalitat.

Per al càlcul de la subvenció individualitzada, cal multiplicar el valor econòmic del punt pels punts totals obtinguts per l’entitat beneficiària. La subvenció no podrà ser superior a la quantitat sol·licitada.

L’import màxim atorgat en la totalitat de les diferents modalitats no podrà ser superior a l’import global màxim que s’establix en esta convocatòria.

*Sext. Resolució de concessió*

1. Atesos els criteris indicats, la comissió tècnica ha d’elaborar l’informe i la proposta pertinent que l’òrgan instructor, subdirecció general competent en matèria de política lingüística, presentarà a la persona titular de la Direcció General d’Ordenació Educativa i Política Lingüística.

2. El termini màxim per a resoldre i notificar la concessió de les subvencions és de sis mesos, a comptar des del sendemà de la finalització del termini de presentació de sol·licituds.

3. Una vegada transcorregut este termini sense que s’haja produït una resolució expressa, la sol·licitud haurà de considerar-se desestimada per silenci administratiu, de conformitat amb l’article 25 de la Llei 39/2015, i amb l’article 25.5 de la Llei general de subvencions.

4. En la resolució constaran les entitats beneficiàries i la subvenció concedida, així com, si és el cas, les sol·licituds denegades i els motius de denegació.

5. La resolució de concessió i de denegació es comunicarà a les entitats sol·licitants mitjançant la publicació en la pàgina web de la Direcció General d’Ordenació Educativa i Política Lingüística

[https://ceice.gva.es/va/web/dgplgm/cinema.](https://ceice.gva.es/va/web/dgplgm/cinema. ) Esta publicació tindrà únicament efectes informatius.

6. La resolució de concessió es publicarà en el *Diari Oficial de la Generalitat Valenciana*, la qual tindrà els efectes de notificació de l’article 45.1 de la Llei 39/2015, abans mencionada.

*Sèptim. Justificació de la subvenció*

La documentació justificativa ha d’anar dirigida a la Direcció General d’Ordenació Educativa i Política Lingüística a través de mitjans electrònics, d’acord amb l’article 14 de la Llei 39/2015, d’1 d’octubre, del procediment administratiu comú de les administracions públiques, en les condicions i els terminis que establix l’article 23 de l’orde de bases.

En la justificació ha de figurar la relació de les factures, o documents de valor probatori equivalent, corresponents als gastos realitzats, imputats i pagats corresponents al període subvencionable.

Per a justificar adequadament la subvenció, cal presentar, degudament omplit, el model del compte justificatiu que figura en l’annex de la convocatòria i acompanyat de la documentació indicada en l’article 23 de l’orde de bases.

S’ha de presentar el compte justificatiu dels gastos imputats per un import igual o superior al pressupost indicat en la sol·licitud.

Les indicacions per a la presentació de la documentació justificativa estaran disponibles en l’adreça electrònica següent: <http://www.ceice.gva.es/es/web/dgplgm/subvencions.>

En el cas de justificar gastos per un import que no siga igual o superior al pressupost total sol·licitat, es procedirà a la minoració de la subvenció proporcional als gastos efectivament justificats.

*Octau. Difusió de la subvenció*

Les entitats que sol·liciten ajudes per a les diferents modalitats han de fer constar la col·laboració institucional usant el logotip oficial de la Generalitat o de la Conselleria d’Educació, Universitats i Ocupació:

Logotips: <https://presidencia.gva.es/estatico/identitat-gva/#.>

Les empreses beneficiàries de subvenció, durant el període d’un any, hauran d’indicar, en el seu establiment, en la seua pàgina web, xarxes socials d’ús permanent i continu, informació relativa a l’entitat pública que els va concedir la subvenció, l’import rebut i l’activitat subvencionada. Així mateix hauran de complir amb les obligacions de publicitat activa que establix el capítol II del títol I de la Llei 19/2013, d’1 de desembre, de transparència, accés a la informació pública i bon govern.

*Nové. Mitjans de notificació*

1. De conformitat amb el que s’establix en l’article 45.1.b de la Llei 39/2015, d’1 d’octubre, del procediment administratiu comú de les administracions públiques, l’òrgan instructor ha de publicar els requeriments d’esmena en la següent pàgina web de la Direcció General d’Ordenació Educativa i Política Lingüística, apartat «Subvencions»: <http://www.ceice.gva.es/es/web/dgplgm/subvencions.>

2. La resolució del procediment es publicarà en la pàgina web de la Direcció General d’Ordenació Educativa i Política Lingüística, apartat «Ajudes», «Subvencions», a efectes informatius.

3. La resolució del procediment es publicarà en el *Diari Oficial de la Generalitat Valenciana*, de conformitat amb l’article 45.1.b de la Llei 39/2015, d’1 d’octubre, del procediment administratiu comú de les administracions públiques.

4. Les publicacions mencionades tenen efecte de notificació.

*Dècim. Mètode de comprovació i pla de control*

La Direcció General d’Ordenació Educativa i Política Lingüística ha d’elaborar, aprovar i aplicar el pla de control previst en l’article 26 de l’orde de bases, de conformitat amb l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Onzé. Protecció de dades*

Les subvencions objecte de la convocatòria requerixen el tractament de dades personals de les persones sol·licitants de la subvenció, representants i tercers, així com dels membres de la comissió de valoració, en els termes següents:

a) Responsable del tractament: Conselleria d’Educació, Universitats i Ocupació, amb domicili en l’avinguda de Campanar, 32, 46581 València; contacte: wwpmvxsrrwarxtdfwfiouhvx@are.kd.

b) Categoria i origen de les dades que es tracten: dades personals identificatives, de contacte i d’ocupació, econòmics, de circumstàncies socials, categories especials de dades, dades especialment protegides, i de qualsevol altra naturalesa que siguen arreplegades a través de formularis, consulta a plataformes autonòmiques d’interoperabilitat (d’ara en avant, PAI) o a altres administracions públiques, en el cas que no hi haja oposició a esta consulta, i documentació que entreguen les persones sol·licitants i representants legals.

Si la documentació presentada conté dades de terceres persones, abans de comunicar estes dades a la Conselleria, les persones sol·licitants i representants legals han d’informar estes terceres persones del tractament de les seues dades per la Conselleria, en els termes previstos en este resolc.

c) Finalitats del tractament i base jurídica: amb base jurídica en el compliment d’una missió realitzada en interés públic, exercici de poders públics i en el compliment de les obligacions legals, les dades personals s’han de tractar per a tramitar i gestionar la subvenció. En compliment dels principis de publicitat i transparència, les subvencions concedides han de ser publicades, a l’efecte de notificacions i de conformitat amb el que es preveu en esta convocatòria, en el DOGV i en la pàgina web de la Conselleria; i així mateix, són objecte de publicació, si és el cas, en el portal de transparència de la Generalitat Valenciana i en el Sistema Nacional de Publicitat de Subvencions.

No obstant, han de quedar excloses d’esta publicació les subvencions concedides quan la publicació de les dades de la persona beneficiària amb motiu de l’objecte de la subvenció puga ser contrària al que s’establix en la Llei orgànica 1/1982, de 5 de maig, de protecció civil del dret a l’honor, a la intimitat personal i familiar i a la pròpia imatge, i així s’haja previst en la seua normativa reguladora.

En concret, no s’han de publicar les subvencions concedides a persones físiques quan el mateix objecte de convocatòria proporcione informació o dades especialment protegides de les persones beneficiàries o relatives a les categories especials de dades relacionades en els articles 9 i 10 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades i pel qual es deroga la Directiva 95/46/CE (Reglament general de protecció de dades) (RGPD), ni quan la persona física es trobe en una situació de protecció especial que es puga veure agreujada amb la publicació de les seues dades personals, en particular, quan siga víctima de violència de gènere o d’altres formes de violència contra la dona. En estos casos, s’ha d’anonimitzar la informació d’ofici o a instàncies de la persona interessada.

d) Destinataris de les dades: les dades personals poden ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i el Ministeri Fiscal, el Tribunal de Comptes, les Corts, la Sindicatura de Comptes de la Comunitat Valenciana, la Intervenció General de la Generalitat, la Intervenció General de l’Administració de l’Estat, el Defensor del Poble, el Síndic de Greuges, l’Agència Valenciana Antifrau, la Delegació de Protecció de Dades i altres tercers subjectes de dret privat amb interés legítim o dret d’accés en el procediment. Si és el cas, les dades poden ser tractats a instàncies de la Conselleria per tercers encarregats del tractament.

e) Les dades no són objecte de transferències internacionals.

f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d’estes dades a la Conselleria comporta les conseqüències previstes per l’ordenament jurídic.

g) Termini de conservació de dades: les dades personals s’han de conservar durant el temps necessari per a complir amb la finalitat per a la qual es van arreplegar i pels terminis establits en les normes vigents per a complir obligacions i responsabilitats legals, i han de ser suprimits d’acord amb el que es preveu en la normativa d’arxius i documentació.

h) Drets: la persona interessada pot exercir els drets d’accés, rectificació, supressió, oposició, limitació en el tractament i portabilitat, i a no ser objecte d’una decisió basada únicament en el tractament automatitzat, a través de les vies següents:

– Tràmit electrònic accessible en l’adreça següent: [https://www.gva.es/es/inicio/procedimientos?id\_proc=19354](https://www.gva.es/es/inicio/procedimientos?id_proc=19991 )

– Enviant la petició a qualsevol de les adreces següents:

Postal: avinguda de Campanar, 32. 46926 València.

Electrònica: [qkjptirewbovazaknzkebkxd@nor.vq](mailto:drzlfyfxcxriwrwwfkgzxlfz@cca.kw).

– De manera presencial a través del Registre.

L’exercici dels drets requerix la identificació inequívoca de la persona interessada o del seu representant.

i) Dret a reclamar: la persona interessada pot presentar una reclamació davant l’Agència Espanyola de Protecció de Dades a través de la seu electrònica. accessible en l’adreça [https://www.aepd.es,](https://www.aepd.es, ) si considera que no s’han atés els seus drets o s’ha vulnerat el tractament de les seues dades personals. Amb anterioritat, pot contactar amb la Delegació de Protecció de Dades de la Generalitat Valenciana, a través de <dbw@ekh.rj>; o anar al passeig de l’Albereda, 16, 46281 València.

Hi ha més informació en: <ceice.gva.es/registre-de-tractament-de-dades>.

*Dotzé. Delegació*

La disposició final primera de l’Orde 1/2018, de 28 de desembre, de 2017, de les bases reguladores d’esta convocatòria, autoritza la persona titular de l’òrgan directiu competent en matèria de política lingüística a dictar les instruccions i a adoptar les mesures que considere convenients per a l’aplicació de l’orde, així com a la resolució de la concessió i denegació de les subvencions per delegació del titular de la conselleria amb competències en matèria de política lingüística.

*Tretzé. Eficàcia*

Esta resolució entra en vigor l’endemà de la publicació en el *Diari Oficial de la Generalitat Valenciana*.

De conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició o bé plantejar directament un recurs contenciós administratiu en els terminis i davant dels òrgans que s’indiquen a continuació:

a) El recurs de reposició contra la resolució haurà d’interposar-se davant del conseller d’Educació, Universitats i Ocupació en el termini d’un mes a comptar des del sendemà de la seua publicació en el *Diari Oficial de la Generalitat Valenciana*.

b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des del sendemà de la seua publicació en el *Diari Oficial de la Generalitat Valenciana*.

  

València, 10 de juliol de 2024

(p. d., R 13.04.2022; DOGV 9328, 29.04.2022)

Ignacio Martínez Arrúe

Director general d’Ordenació Educativa i Política Lingüística